**11. jún 2020**

<http://www.uvzsr.sk/>

<http://www.uvzsr.sk/index.php?option=com_content&view=article&id=4132:uvz-sr-vetky-prijate-opatrenia-v-suvislosti-s-ochorenim-covid-19-nosenie-ruok-innos-prevadzok-obchodov-a-sluieb-navtevy-v-nemocniciach-svadobne-pohrebne-obrady-a-pod&catid=250:koronavirus-2019-ncov&Itemid=153>

|  |  |  |
| --- | --- | --- |
| ÚVZ SR: Všetky platné opatrenia v súvislosti s ochorením COVID-19 (nosenie rúšok, činnosť prevádzok obchodov a služieb, návštevy v nemocniciach, svadobné, pohrebné obrady a pod.) | [Tlačiť](http://www.uvzsr.sk/index.php?view=article&catid=250:koronavirus-2019-ncov&id=4132:uvz-sr-vetky-prijate-opatrenia-v-suvislosti-s-ochorenim-covid-19-nosenie-ruok-innos-prevadzok-obchodov-a-sluieb-navtevy-v-nemocniciach-svadobne-pohrebne-obrady-a-pod&tmpl=component&print=1&layout=default&page=&option=com_content&Itemid=153) | [E-mail](http://www.uvzsr.sk/index.php?option=com_mailto&tmpl=component&link=77345931403798760b62f2036239c5e88e758bc9) |

|  |
| --- |
| Piatok, 03 Apríl 2020 14:00 |
| **Aktualizované o zmeny pri prechode hraníc, pravidlá nosenia rúšok a podmienky činnosti prevádzok a organizácie hromadných podujatí.**  Opatrenia proti šíreniu ochorenia [**COVID-19**](https://korona.gov.sk/co-je-covid-19/) sa postupne uvoľňujú, pandémia však stále pretrváva. Hoci sa podmienky povinného [**nosenia rúšok**](http://www.uvzsr.sk/docs/letaky/Ruska_navod_letak.pdf) zmiernili, naďalej patria k jedným z kľúčových preventívnych opatrení. Ďalšími dôležitými krokmi v boji proti ochoreniu COVID-19 sú dôkladné [**umývanie rúk**](http://www.uvzsr.sk/index.php?option=com_content&view=article&id=4266:uvz-sr-zdravie-je-vnistych-rukach&catid=250:koronavirus-2019-ncov&Itemid=153) a dodržiavanie dostatočného [**sociálneho odstupu**](https://korona.gov.sk/wp-content/uploads/2020/04/Socialny_odstup_COVID-19.pdf). Dbajme na základné hygienické opatrenia doma, v exteriéri i na pracovisku. Ochorenie COVID-19 môže prenášať i človek, ktorý nemá príznaky. Užitočné informácie nájdete na webe [www.korona.gov.sk](http://www.korona.gov.sk/) a v priečinku [COVID-19](http://www.uvzsr.sk/index.php?option=com_content&view=category&layout=blog&id=250&Itemid=153) na webe ÚVZ SR. Štatistiku k aktuálnemu výskytu ochorenia COVID-19 [nájdete tu.](https://korona.gov.sk/koronavirus-na-slovensku-v-cislach/)  **Karanténa**  Povinnosť štátnej karantény vrátane domácej karantény s použitím aplikácie eKaranténa sa od 10. júna 2020 ruší.  **Zavádza sa zoznam krajín, ktoré odborné konzílium považuje z pohľadu vývoja epidemiologickej situácie za bezpečné.** Pri príchode z týchto krajín sa nevyžaduje domáca izolácia či povinnosť predložiť negatívny test na COVID-19. Sú to: Bulharsko, Cyprus, Česká republika, Dánsko, Estónsko, Fínsko, Grécko, Chorvátsko, Island, Lichtenštajnsko, Litva, Lotyšsko, Maďarsko, Malta, Nemecko, Nórsko, Rakúsko, Slovinsko a Švajčiarsko.  Takisto sa domáca izolácia či povinnosť predložiť negatívny test na COVID-19 nevzťahuje na osoby s trvalým alebo prechodným pobytom na území SR, ktoré sa vracajú z Poľska, ak ich pobyt mimo Slovenska nepresiahol 48 hodín. Uvedené osoby sú povinné preukázať príslušníkovi Policajného zboru SR pri hraničnej kontrole dodržanie lehoty.  **Pri príchode z krajín, ktoré nie sú uvedené v tzv. „bezpečnom“ zozname** musia osoby predložiť negatívny výsledok RT-PCR testu (potvrdenie o negativite testu) na ochorenie COVID-19 nie starší ako 96 hodín príslušníkovi Policajného zboru Slovenskej republiky (v prípade príchodu z Poľska a Ukrajiny).  Po vstupe na územie Slovenskej republiky hraničnými priechodmi, na ktorých sa nevykonáva kontrola, je potrebné bezodkladne odovzdať uvedený negatívny výsledok na príslušnom regionálnom úrade verejného zdravotníctva v SR. Výsledok testu musí byť vyhotovený v anglickom, nemeckom, českom alebo slovenskom jazyku alebo do niektorého z týchto jazykov preložený.  Tieto osoby ostanú v domácej izolácii spolu s osobami, ktoré s nimi žijú v spoločnej domácnosti. Najskôr na piaty deň osoba, ktorá prišla zo zahraničia, absolvuje test na ochorenie COVID-19. Ak bude výsledok negatívny, domáca izolácia sa skončí.  Zároveň všetky osoby, ktoré počas posledných 14 dní navštívili tzv. rizikovú krajinu a prídu na územie SR od 10. júna od 7:00, sa musia hlásiť príslušnému regionálnemu úradu verejného zdravotníctva a svojmu ošetrujúcemu lekárovi, ktorý im vystaví PN z dôvodu karantény pre COVID-19.  **Štátna karanténa:**  Osoby, ktoré sú aktuálne v centrách štátnej karantény a počas predchádzajúcich 14 dní navštívili rizikovú krajinu (krajinu, ktorá nie je uvedená v zozname), budú môcť toto centrum opustiť a dokončiť izoláciu doma, kým nedostanú negatívny výsledok testu na COVID-19. Domáca izolácia sa týka aj osôb, ktoré s ňou žijú v spoločnej domácnosti.  Osoby, ktoré sú aktuálne v centrách štátnej karantény a počas predchádzajúcich 14 dní nenavštívili tzv. rizikovú krajinu, budú môcť z centra odísť bez povinnosti následnej domácej izolácie.  **Domáca izolácia a eKaranténa:**  Osoby, ktoré sú aktuálne v domácej izolácii alebo v domácej karanténe s použitím aplikácie eKaranténa a počas predchádzajúcich 14 dní navštívili tzv. rizikovú krajinu, zostávajú v domácej izolácii až kým nedostanú negatívny výsledok testu na COVID-19. Následne to musia oznámiť príslušnému regionálnemu úradu verejného zdravotníctva, ktorý deaktivuje eKaranténu. Domáca izolácia sa týka aj osôb, ktoré s ňou žijú v spoločnej domácnosti.  Osoby, ktoré sú aktuálne v domácej izolácii alebo v domácej karanténe s použitím aplikácie eKaranténa a počas predchádzajúcich 14 dní nenavštívili tzv. rizikovú krajinu, to oznámia príslušnému regionálnemu úradu verejného zdravotníctva, ktorý deaktivuje eKaranténu.  Zásady domácej izolácie [**nájdete tu**](http://www.uvzsr.sk/index.php?option=com_content&view=article&id=4076:usmernenie-hlavneho-hygienika-slovenskej-republiky-pre-verejnos-onkarantene&catid=250:koronavirus-2019-ncov&Itemid=153).  Osoby s trvalým alebo prechodným pobytom na území Slovenskej republiky môžu od stredy 10. júna môžu vycestovať do Poľska bez toho, aby pri návrate museli predkladať negatívny test na COVID-19 a tiež bez povinnosti karantény, pokiaľ pobyt mimo územia SR pred návratom nepresiahne 48 hodín.  Pred odchodom bude potrebné vyplniť formulár o čase opustenia územia, ktorý na hraničnom priechode potvrdí polícia. Do zahraničia sa stále môže ísť len cez otvorený hraničný priechod.  Tlačivo o prekročení hraníc nájdete [**na stiahnutie tu**](http://www.uvzsr.sk/docs/info/covid19/Tlacivo_o_prekroceni_statnej_hranice_SK_DE_EN_HU.rtf).  Pred cestou odporúčame preveriť si možnosti a podmienky vstupu do jednotlivých krajín.  **Rúška:**  **P**ovinnosť nosiť rúško v exteriéri pri vzdialenosti menej ako 2 metre od iných osôb sa od 10. júna mení na odporúčanie. Rúška nebudú musieť nosiť zamestnanci vykonávajúci prácu v spoločnom pracovnom priestore, ak sú od seba alebo iných osôb vzdialení minimálne 2 metre, ani zamestnanec, ktorý sa nachádza na pracovisku sám. Podrobnosti a ďalšie výnimky [**nájdete tu**](http://www.uvzsr.sk/docs/info/covid19/Opatrenie_UVZSR_ruska_09062020.pdf)**.**  **Deti a mládež**  Od 1. júna sa umožňuje prevádzka jasieľ, škôlok a základných škôl od 1. do 5. stupňa. [**Podrobnosti tu**.](http://www.uvzsr.sk/docs/info/covid19/Opatrenie_UVZSR_prevadzky_09062020.pdf)  Podrobnosti o podmienkach prevádzky detských jasieľ [**nájdete tu**](http://www.uvzsr.sk/docs/info/covid19/Usmernenie_zar_pre_deti_do_3_rokov.pdf).  Usmernenie hlavného hygienika k prevádzke školských stravovacích zariadení [**nájdete tu**](http://www.uvzsr.sk/docs/info/covid19/Usmernenie_strav_deti_MS_a_ZS.pdf).  V lete bude možné organizovať aj pobytové tábory. Usmernenie k ich prevádzke [**nájdete tu**](http://www.uvzsr.sk/index.php?option=com_content&view=article&id=4333:usmernenie-hlavneho-hygienika-slovenskej-republiky-k-prevadzke-zotavovacich-podujati-poda-s-25-zakona--3552007-z-z-o-ochrane-podpore-a-rozvoji-verejneho-zdravia-a-o-zmene-a-doplneni-niektorych-zakonov&catid=250:koronavirus-2019-ncov&Itemid=153).  **Činnosť obchodov a prevádzok:**  Činnosťou obchodov a prevádzok sa zaoberá [**nasledovné opatrenie**](http://www.uvzsr.sk/docs/info/covid19/Opatrenie_UVZSR_prevadzky_09062020.pdf).  **Z opatrenia možno v skratke konštatovať nasledovné:**  **Predajne**  Otvorené môžu byť za dodržiavania protiepidemických opatrení všetky maloobchodné predajne vrátane prevádzok v obchodných centrách.  **Opatrenia v otvorených obchodoch:**   * Obchody môžu vpustiť do svojich priestorov len zákazníkov so zakrytým nosom a ústami – rúškom, šatkou, šálom a podobne. Táto povinnosť sa nevzťahuje na čas potrebný na konzumáciu nápojov a pokrmov v prevádzkach verejného stravovania. * Pri vchode do prevádzky aplikovať dezinfekciu na ruky alebo poskytnúť jednorazové rukavice. * Odporúča sa zachovávať odstupy osôb minimálne 2 metre * **Od 10. júna 2020 sa odporúča, aby počet nakupujúcich v prevádzke v jednom okamihu neprekročil koncentráciu jeden nakupujúci na 10 m2 z plochy prevádzky určenej pre zákazníkov (do toho sa nepočítajú deti); medzi zákazníkmi namiesto toho môžu žiadať odstup 2 metre; prevádzky verejného stravovania takisto dobrovoľne môžu zvoliť odstup stolov od seba minimálne 2 metre.** * Vykonávať časté vetranie priestorov prevádzky a pravidelne vykonávať dezinfekciu dotykových plôch, kľučiek, nákupných vozíkov a košíkov * Zabezpečiť umývanie podláh každý deň na vlhko   **Opatrenia v zariadeniach verejného stravovania, napríklad v reštauráciách:**  Sú obdobné ako opatrenia v obchodoch, navyše:   * zákazníci v interiéri musia nosiť rúška, ktoré si však môžu zložiť na čas potrebný na konzumáciu nápojov a jedál * personál musí nosiť rúška a medzi obsluhou jednotlivých stolov si dezinfikovať ruky * po každom zákazníkovi sa musia dezinfikovať stoly a stoličky * hygienické zariadenia musia byť vybavené tekutým mydlom a papierovými utierkami, sušiče rúk musia byť znefunkčnené, keďže vytvárajú aerosól; hygienické zariadenia sa musia dezinfikovať každú hodinu * V prevádzkach verejného stravovania je možné používať kuchynský riad (taniere, príbory, poháre), ak sa zabezpečí strojové umývanie pri teplote 80°C za použitia vhodného umývacieho prostriedku (podľa § 9 ods. 3 písm. g) vyhlášky MZ SR č. 533/2007 Z.Z. a prípadne aj za použitia vhodného dezinfekčného prostriedku, možné je aj ručné umývanie riadu, pričom sa odporúča pridať pred opláchnutím kuchynského riadu dezinfekčný prostriedok vhodný na daný účel. * Príbor by nemal byť voľne dostupný pre zákazníkov na stoloch, ale mal by byť prinesený personálom k pokrmu zabalený do papierovej vreckovky.   **Obchodné centrá**   * V obchodných centrách môžu byť otvorené všetky prevádzky. * Musia zabezpečiť nefunkčnosť prístrojov, ktoré vytvárajú aerosól (napr. sušiče rúk), * Hygienické zariadenia prevádzky musia byť vybavené tekutým mydlom a papierovými utierkami. Dezinfikovať sa musia každú hodinu. * V priestoroch určených na konzumáciu pokrmov alebo nápojov platia podmienky pre prevádzky verejného stravovania.   **Odporúčané zabezpečenie kvality ovzdušia v budovách**   * v priestoroch všetkých prevádzok často a intenzívne vetrať, prednostne prirodzeným vetraním cez otvorené okná (aj v budovách s núteným vetraním), * pri zabezpečovaní vetrania vzduchotechnickým zariadením sa odporúča zvýšiť výmenu vzduchu vo všetkých priestoroch a zabezpečiť jeho trvalý chod, * vzduchotechniku nastaviť na nominálny prietok vzduchu cca 2 hodiny pred začiatkom prevádzky a nastaviť na nižší prietok vzduchu cca 2 hodiny po skončení prevádzky; v čase, keď budova nie je používaná, nevypínať vetranie, ale ho udržiavať v prevádzke pri nižšom prietoku vzduchu, * ak bola vzduchotechnika počas posledných dvoch mesiacov mimo prevádzky, odporúča sa zabezpečiť vetranie priestorov vzduchotechnickým zariadením minimálne 24 hod. pred otvorením prevádzky, * vyhnúť sa otváraniu okien na toaletách, ak sú odvetrávané núteným vetraním, * nepoužívať rotačné výmenníky tepla alebo sa uistiť, že nevykazujú netesnosti, ktoré by umožňovali prienik odpadového vzduchu do privádzaného vzduchu, * prepnúť recirkulačné jednotky na 100 % prívod vonkajšieho vzduchu, ak je to technicky možné, * nepoužívať čističky vzduchu, ktoré nemajú HEPA filter, * využívať všetky možnosti podtlakového odvetrávania (ventilátory) v sále, na toaletách aj v kuchynských priestoroch, * pravidelnú výmenu a údržbu filtrov vykonávať pomocou bežných ochranných opatrení vrátane ochrany dýchacích ciest.   **Opatrenia pre taxislužby:**   * vodiči aj cestujúci musia mať na tvári rúško alebo iným spôsobom prekryté horné dýchacie cesty * cestujúci musia sedieť na zadných sedadlách * odporúčame zabezpečiť vhodné oddelenie priestorov vodiča od priestoru pre cestujúceho, ktoré zabráni prieniku aerosólu medzi týmito priestormi * po každom zákazníkovi vykonať dezinfekciu priestoru pre zákazníkov dezinfekčným prostriedkom s virucídnym účinkom     **Služby starostlivosti o ľudské telo:**   * **zamestnanci týchto prevádzok musia mať rúško a zároveň tvárový štít alebo ochranné okuliare, to sa netýka zamestnancov solárií** * medzi jednotlivými zákazníkmi treba vydezinfikovať pracovné miesto (stoly, kreslá, umývadlá), tomu treba prispôsobiť aj harmonogram prevádzky * zákazník pri ošetrovaní tváre, strihaní, umývaní vlasov nemusí nosiť rúško     **Autoškoly:**   * pri praktickej výučbe môže byť v aute vždy len inštruktor a jeden účastník kurzu, obaja musia mať rúška; pri skúškach sa povoľuje aj prítomnosť ďalšieho skúšobného komisára * po každom výcviku treba vozidlo, resp. trenažér vydezinfikovať * pri výcviku zameranom na vedenie motorových vozidiel skupín A (motorky) musí mať každý z frekventantov tohto kurzu vlastnú prilbu a príslušné ochranné pomôcky, ktoré sa pri takomto výcviku pri vedení tohto typu vozidla používajú (napr. ochranné rukavice)     **Prevádzky divadelných, hudobných, filmových a iných umeleckých predstavení sú súčasne povinné dodržiavať nasledovné:**   * zabrániť vstupu na miesto umeleckej činnosti výkonným umelcom a účinkujúcim pri nakrúcaní audiovizuálneho diela alebo výrobe programu, ak sa u nich meraním zistí telesná teplota nad 37,2 °C, * odporúča sa obmedziť predaj vstupeniek tak, že medzi obsadenými miestami ostane vždy jedno miesto neobsadené, pričom sekvenciu obsadenia miest sa v radoch alternuje (šachovnicové sedenie). * hygienické zariadenia prevádzky musia byť vybavené tekutým mydlom a papierovými utierkami, * zabezpečiť nefunkčnosť prístrojov, ktoré vytvárajú aerosól (napr. sušiče rúk), * vykonávať dezinfekciu hygienických zariadení každú hodinu, * pred každým predstavením vykonávať dezinfekciu dotykových plôch (kľučiek, držadiel, pultov), * **návštevníci sú povinní nosiť rúška**     **Prevádzky umelých a prírodných kúpalísk sú súčasné povinné dodržiavať nasledovné:**   * zabezpečí sa meranie teploty a osobám s teplotou vyššou ako 37,2 °C sa nepovolí vstup na kúpalisko * na voľných oddychových plochách musí byť zabezpečené dodržiavanie odstupu medzi jednotlivcami alebo členmi skupín či domácností najmenej 2 m, * na kúpaliskách je potrebné zabezpečiť nefunkčnosť pitných fontánok * pri prevádzke bazéna pre dojčatá a batoľatá musí byť zabezpečený dostatočný časový interval pre dezinfekciu používaných priestorov, ktorá sa vykoná prípravkami s virucídnymi účinkami po každej skupine kúpajúcich, * pred obnovením prevádzky umelého kúpaliska sa musia bazény bez recirkulácie vypustiť, mechanicky vyčistiť, vydezinfikovať prostriedkami s virucídnymi účinkami a napustiť novou vodou. Pri bazénoch s recirkuláciou sa musí prečistiť celý objem vody na recirkulačnom zariadení. Vyčistiť a vydezinfikovať prostriedkami s virucídnymi účinkami sa musí technické príslušenstvo bazénov vrátane rozvodov a recirkulačných zariadení. Dezinfekcia musí zahŕňať dostatočné postupy na likvidáciu mikrobiologického znečistenia vrátane legionel (napr. termodezinfekciu), * prevádzka bazéna môže byť obnovená iba na základe vyhovujúceho výsledku analýzy kvality vody na kúpanie; bazény nesmú mať funkčné atrakcie, pri ktorých dochádza k tvorbe aerosólov, * pri vstupe na kúpalisko sa aplikuje zákazníkom dezinfekcia na ruky, * pri úprave bazénovej vody sa musia používať osvedčené technologické postupy. V bazénoch sa spravidla udržiava obsah voľného chlóru od 0,5 mg/l do 1 mg/l, * na umelých kúpaliskách sa zabezpečuje dostatočné vetranie; prednostne sa využíva prirodzené vetranie, * na kúpaliskách je potrebné zvýšiť frekvenciu upratovania, čistenia a dezinfekcie (prípravkami s virucídnymi účinkami) plôch, priestorov, športových pomôcok a zariadení kúpalísk. Zintenzívniť je potrebné najmä čistenie často dotykových povrchov (toalety, dvere, stoly, sedadlá, operadlá, zábradlia), * hygienické zariadenia prevádzky musia byť vybavené tekutým mydlom a papierovými utierkami.     **Obchody zatvorené v nedeľu:**  Maloobchodné prevádzky musia mať zatvorené v nedeľu, ktorá je určená ako sanitárny deň.    **Zatvorenie v nedeľu neplatí pre:**   * prevádzky služieb * pohotovostné lekárne * nemocničné lekárne a verejné lekárne, ako aj pre nemocničné lekárne s oddelením výdaja verejnosti, ak v sídle pevného bodu ambulancie pevnej pohotovostnej služby nie je zabezpečený výkon lekárenskej pohotovostnej služby. * Čerpacie stanice * Prevádzky telekomunikačných operátorov * Prevádzky v priestoroch zoologických záhrad a botanických záhrad a iných turistických atrakcií * Ambulantný predaj     **Hromadné podujatia:**  Všetkým fyzickým osobám, fyzickým osobám – podnikateľom a právnickým osobám sa umožňuje usporadúvať hromadné podujatia športovej, kultúrnej, spoločenskej či inej povahy v počte do 500 osôb.    **Pri usporadúvaní hromadných podujatí je potrebné dodržiavať nasledovné povinnosti:**   * vstup a pobyt v mieste hromadného podujatia umožniť len s prekrytými hornými dýchacími cestami (napríklad rúško, šál, šatka), * vykonávať častú dezinfekciu priestorov, hlavne dotykových plôch, kľučiek, podláh a predmetov, * zaistiť pri vstupe do budovy dávkovače na alkoholovú dezinfekciu rúk a dezinfikovať si ruky, resp. zabezpečiť iný adekvátny spôsob dezinfekcie rúk, * zabezpečiť pri vstupe do budovy oznam o povinnosti, že v prípade vzniku akútneho respiračného ochorenia (napr. horúčka, kašeľ, nádcha, sťažené dýchanie) je osoba povinná zostať v domácej izolácii, * zverejniť na viditeľnom mieste oznam s informáciou: * ak sa u osoby prejavia príznaky akútneho respiračného ochorenia, je potrebné telefonicky kontaktovať svojho ošetrujúceho lekára a opustiť miesto hromadného podujatia, * pravidelne si umývať ruky mydlom a teplou vodou, následne ruky utierať do jednorazových papierových obrúskov, * zákaz podávania rúk, * pri účasti na hromadnom podujatí a pri príchode a odchode z priestorov hromadného podujatia sa odporúča dodržiavanie rozostupov 2 m medzi osobami, to neplatí pre osoby žijúce v spoločnej domácnosti, partnerov, osoby vykonávajúce športovú činnosť, umelcov vykonávajúcich umeleckú činnosť, osoby usadené v hľadisku podujatí, osoby školiace voči osobám školeným, a iné osoby, ak z účelu hromadného podujatia vyplýva, že tento rozostup medzi zúčastnenými osobami nie je možné dodržať, * v prípade sedenia, sa odporúča sedenie s výnimkou osôb žijúcich v jednej domácnosti tak, že medzi obsadenými miestami musí ostať vždy jedno miesto neobsadené, pričom sekvenciu obsadenia sedadiel je potrebné v radoch alternovať (šachovnicové sedenie) * zabezpečiť dostatočné vetranie priestorov * podmienky sa príslušne aplikujú aj na hromadné podujatia organizované v exteriéri.   Zákaz organizovania hromadných podujatí sa nevzťahuje na zasadnutia a schôdze štátnych orgánov, orgánov územnej samosprávy a zasadnutia (schôdze), ktoré sa uskutočňujú na základe zákona.  [**Podrobnosti tu**](http://www.uvzsr.sk/docs/info/covid19/Opatrenie_UVZSR_prevadzky_09062020.pdf)**.**  **Svadobné obrady, pohrebné obrady, bohoslužby a ďalšie náboženské obrady** sa môžu konať za dodržania protiepidemických opatrení. Pobyt v priestoroch je možný len s rúškom alebo podobne prekrytými hornými dýchacími cestami. Pri vchode je potrebné vydezinfikovať si ruky, nepoužívať obrady pitia z jednej nádoby, je potrebné dodržiavať podávanie chleba výhradne na ruku. Odporúča sa dodržiavať rozostup dva metre, v prípade sedenia je vhodné dodržiavať šachovnicové sedenie. Ak to možnosti a počasie dovolí, treba uprednostniť vykonávanie obradov v exteriéri. [**Podrobnosti tu.**](http://www.uvzsr.sk/docs/info/covid19/Opatrenie_UVZSR_prevadzky_09062020.pdf)  V priestoroch treba vykonávať častú dezinfekciu priestorov, hlavne dotykových plôch, kľučiek, podláh a predmetov. [**Podrobnosti tu.**](http://www.uvzsr.sk/docs/info/covid19/Opatrenie_UVZSR_prevadzky_09062020.pdf)  **Nemocnice a pobytové zariadenia sociálnych služieb**  V nemocniciach a pobytových zariadeniach sociálnych služieb sa od 3. júna môžu prijímať návštevy za stanovených podmienok. [**Podrobnosti tu.**](http://www.uvzsr.sk/docs/info/covid19/opatrenie_zrusenie_zakazu_navstev_03_06_2020.pdf)  **Sociálne služby**  Podmienky fungovania zariadení sociálnej starostlivosti určuje Ministerstvo práce, sociálnych vecí a rodiny SR v Pláne uvoľňovania opatrení v sociálnych službách v súvislosti s ochorením COVID-19.  **Rómske komunity**  Plán riešenia COVID-19 v marginalizovaných rómskych komunitách [**nájdete tu.**](http://www.uvzsr.sk/index.php?option=com_content&view=article&id=4166:plan-rieenia-ochorenia-covid-19-v-marginalizovanych-romskych-komunitach&catid=250:koronavirus-2019-ncov&Itemid=153)  **Potravinové prevádzky, podniky a pracoviská**  Všeobecné zásady krízového plánu pre potravinárske prevádzky [**nájdete tu**](http://www.uvzsr.sk/docs/info/covid19/Krizovy_plan_pre_potravinove_prevadzky.pdf).  Usmernenie k ochranným a bezpečnostným opatreniam na pracovisku [**nájdete tu**](http://www.uvzsr.sk/docs/info/covid19/Usmernenie_pre_pracoviska_UPR.pdf).  **Informácie o ochorení**  Usmernenie hlavného hygienika SR v súvislosti s ochorením COVID-19 (charakteristika ochorenia, definícia osôb v kontakte, kritériá laboratórneho testovania osôb, protiepidemické opatrenia, postupy ukončenia domácej izolácie a pod.) [**nájdete tu.**](http://www.uvzsr.sk/docs/info/covid19/Usmernenie_hlavneho_hygienika_SR_v_suvislosti_s_ochorenim_COVID_19_sposobenym_koronavirusom_SARS_CoV_2_siedma%20aktualizacia.pdf)  Odporúčané postupy ÚVZ SR pre zber a likvidáciu odpadu vznikajúceho pri testovaní klinických vzoriek rýchlotestami na laboratórnu diagnostiku SARS-Cov-2.[**Podrobnosti tu.**](http://www.uvzsr.sk/index.php?option=com_content&view=article&id=4247:odporuane-postupy-uvz-sr-pre-zber-anlikvidaciu-odpadu-vznikajuceho-pri-testovani-klinickych-vzoriek-rychlotestami-na-laboratornu-diagnostiku-sars-cov-2&catid=250:koronavirus-2019-ncov&Itemid=153)  Usmernenie hlavného hygienika SR k operačným a intervenčným výkonom v súvislosti s ochorením COVID-19 počas priaznivej epidemiologickej situácie v SR nájdete tu: [**nájdete tu.**](http://www.uvzsr.sk/docs/info/covid19/Usmernenie_hlavneho_hygienika_SR_elektivne_operacie_priazniva_epidemiologicka_situacia.pdf) |